SKRIFTLIG FORESPØRGSEL E-3797/02

af Christos Folias (PPE-DE) til Kommissionen

(7. januar 2003)

Om: Undersøgelser vedrørende Egnatia-motorvejen

Det er givet, at Egnatia-aksen sammen med de vertikale akser får stor betydning for Nordgrækenland og for samarbejdet mellem og udviklingen af alle de tilgrænsende Balkan-lande.

Kommissionen finansierer derfor inden for rammerne af T-TEN projektet PP701, Egnatia-motorvejen tekniske undersøgelser, med 30 mio. EUR i perioden 2001-2003.

1. Hvilke afsnit er blevet undersøgt, henholdsvis på hovedaksen og på de vertikale akser?

2. Hvor mange og hvilke kontrakter har selskabet Egnatia AE indgået, og efter hvilken procedure blev opgaven med at udføre de pågældende undersøgelser overdraget? Er proceduren for indgåelse af offentlige kontrakter blevet fulgt?

3. Hvornår blev hver enkelt kontrakt om undersøgelserne indgået, med hvilke virksomheder, med hvilken tidsplan for gennemførelsen og med hvilket budget? Hvad er den materielle genstand for undersøgelserne, og på hvilket stadium befinder de enkelte undersøgelser sig?

4. Hvor stor en del af de 30 mio. EUR er hidtil blevet betalt?

5. Hvorledes agter Kommissionen at fremme færdiggørelsen af Egnatia-motorvejen og dens vertikale akser og inden for hvilken tidsramme?

Svar afgivet på Kommissionens vegne af Loyola de Palacio

(13. februar 2003)

Det prioriterede projekt (PP) 701, som det ærede medlem henviser til, indgår i det flerårige vejledende program, der vedtoges af Kommissionen den 19. september 2001, og hvori der er afsat et beløb på 30 mio. EUR til undersøgelser og teknisk bistand i perioden 2001-2006 til Egnatia-afsnittet af det prioriterede projekt nr. 7 (PATHE-Egnatia). Dette projekt indgår i det transeuropæiske transportnet. Støtten er fastsat som et vejledende beløb.

De afsnit af hovedaksen og de vertikale akser på Via Egnatia, der er genstand for undersøgelser som led i projekt nr. PP 701, fremgår af beslutning C(2001) 3898/10 af 30. november 2001, hvoraf en genpart sendes direkte til det ærede medlem og Europa-Parlamentets generalsekretariat.

Kontrakterne med selskabet Egnatia Odos S.A. vedrører en række undersøgelser af såvel teknisk som miljømæssig art for samtlige projektets faser samt anlæggelsen af de forskellige vejafsnit.

Ifølge oplysninger fra Egnatia Odos

- er 170 kontrakter blevet indgået i forbindelse med PP 701 indtil udgangen af 2001

- er Kontrakterne blevet tildelt ved en udbudsprocedure i overensstemmelse med den græske lovgivning og fællesskabsretten.

Alle data vedrørende kontrakterne dato for undeskrivelsen, genstand, tidsplan for gennemførelsen, men dog ikke navnet på kontrahenterne, der ikke er omfattet af de informationer, som normalt videregives til Kommissionen er anført i den oversigt, der er leveret af Egnatia Odos S.A. sammen med den periodiske situationsrapport, der skal forelægges i henhold til beslutning C(2001) 3898/10 af 30. november 2001. En genpart af denne oversigt sendes ligeledes til det ærede medlem og til Europa-Parlamentets generalsekretariat.

Det beløb, der er udbetalt i 2001 og 2002, er på sammenlagt 9 250 000 EUR, svarende til 30,8 % af beløbet på 30 mio. EUR.

I fællesskabsstøtterammen for 2000-2006 for Grækenland er der afsat et betragteligt støttebeløb fra både Den Europæiske Fond for Regionaludvikling og Samhørighedsfonden til anlæggelsen af Egnatia-motorvejen og dennes vertikale akser. En støtte på 1150 mio. EUR er afsat til Egnatia-hovedaksen og ca. 300 mio. EUR til de vertikale akser, som forbinder Egnatia med Grækenlands grænser mod fire andre stater. Fællesskabsstøtterammen og Samhørighedsfonden har i årene 1994-99 for Grækenlands vedkommende ligeledes bidraget med en støtte på 760 mio. EUR til anlæggelsen af Egnatia-hovedaksen.

Desuden har Den Europæiske Investeringsbank inden for de seneste fem år godkendt lån på 1500 mio. EUR til Grækenland til finansiering af Egnatia-motorvejen.

De græske myndigheder har underrettet Kommissionen om, at der allerede er fuldført og ibrugtaget 153 km ny dobbeltsporet vej på Egnatia-aksen, samt at der ved udgangen af 2002 vil være fuldført og ibrugtaget yderligere 150 km vej. Inden udgangen af 2005 skulle der på samme skønsgrundlag ifølge de græske myndigheder være fuldført og ibrugtaget yderligere 530 km ny dobbeltsporet vej på Egnatia-aksen, medfinansieret af Fællesskabets fonde.